|  |
| --- |
| ethnosimo-aade-gr |

 Αθήνα, 25 Απριλίου 2025

**ΔΕΛΤΙΟ ΤΥΠΟΥ**

**ΑΑΔΕ: Απλοποιείται η διακοπή εργασιών για επαγγελματίες και επιχειρήσεις**

Σημαντικές βελτιώσεις στη διαδικασία διακοπής εργασιών για επαγγελματίες και επιχειρήσεις τίθενται σε ισχύ, με την δημοσίευση της απόφασης του Διοικητή της Ανεξάρτητης Αρχής Δημοσίων Εσόδων, Γιώργου Πιτσιλή, Α.1060/2025.

Η διαδικασία, η οποία εφαρμόζεται ψηφιακά από τον Νοέμβριο 2024, με τη χρήση αυτοματοποιημένων επαληθεύσεων, απλοποιείται περαιτέρω και ενισχύεται με νέες δυνατότητες, καθιστώντας ευκολότερη και ταχύτερη τη διεκπεραίωσή της. Ήδη μέχρι σήμερα έχουν ολοκληρωθεί πάνω από 36.000 αιτήματα διακοπής εργασιών εκ των οποίων περίπου 34.000 πλήρως αυτοματοποιημένα.

**Κύριες Βελτιώσεις της Διαδικασίας**

* Άμεση διακοπή εργασιών, υπό προϋποθέσεις, ακόμη και σε ορισμένες περιπτώσεις, όπως:
* κατοχή επαγγελματικών οχημάτων (αγροτικά οχήματα, ρυμουλκούμενα, ΦΙΧ, ΦΔΧ κλπ)
* κατοχή ταμειακών μηχανών (Φορολογικών Ηλεκτρονικών Μηχανισμών -ΦΗΜ)
* διαπίστωση μη ουσιωδών διαφορών στα υποβληθέντα στοιχεία προμηθευτών
* Αποσύνδεση της ημερομηνίας αυτοπαράδοσης οχημάτων από την ημερομηνία διακοπής εργασιών.
* Αποσύνδεση του πιστωτικού υπολοίπου ΦΠΑ από την ολοκλήρωση της διακοπής εργασιών.
* Διεύρυνση των περιπτώσεων που εξυπηρετούνται μέσω της ψηφιακής εφαρμογής και προωθούνται για περαιτέρω επαλήθευση και έλεγχο, εφόσον απαιτηθεί, προς τις αρμόδιες Φορολογικές Υπηρεσίες.

**Διαθεσιμότητα της Ψηφιακής Εφαρμογής με τις νέες λειτουργικότητες**

Οι νέες λειτουργικότητες θα είναι προσβάσιμες **από 1/7** στην ψηφιακή πύλη myAADE (myaade.gov.gr), στη διαδρομή *Μητρώο και Επικοινωνία > Αλλαγή Στοιχείων Μητρώου > Διακοπή Εργασιών Επιχείρησης*.

Έως τότε, οι φορολογούμενοι που:

* επιθυμούν να προχωρήσουν σε διακοπή εργασιών πριν την 1/7 και
* δεν έχουν καταφέρει να ολοκληρώσουν το αίτημά τους μέσω της τρέχουσας εφαρμογής

μπορούν να υποβάλουν το αίτημά τους μέσω της ψηφιακής εφαρμογής «**Τα Αιτήματά μου**», στην διαδρομή *Νέο Αίτημα > Φορολογία > Για μένα ή Εκπροσωπώ άλλον φορολογούμενο > Θεματική Ομάδα:* *Μητρώο > Διαδικασία: Διακοπή εργασιών φυσικών προσώπων (ή νομικών προσώπων/νομικών οντοτήτων,* κατά περίπτωση) *για τις περιπτώσεις που δεν υποστηρίζονται ψηφιακά*.

Επισημαίνεται ότι, δεν επιβάλλεται **πρόστιμο εκπρόθεσμης υποβολής** για τα αιτήματα διακοπής που θα υποβληθούν από την έναρξη ισχύος της απόφασης Α1060/2025 **έως 1/9**, εφόσον συντρέχουν σωρευτικά οι κάτωθι προϋποθέσεις:

* ο φορολογούμενος είχε προσπαθήσει εμπρόθεσμα να υποβάλει το αίτημα στην ψηφιακή εφαρμογή «Διακοπή Εργασιών Επιχείρησης»,
* η διαδικασία δεν ολοκληρώθηκε για λόγους που ρυθμίζονται με τη νέα απόφαση και
* η απόπειρα υποβολής έχει καταγραφεί στο πληροφοριακό σύστημα της ΑΑΔΕ.

Με την νέα απόφαση και μέσω της αναβάθμισης της ψηφιακής εφαρμογής αναμένεται να εξυπηρετηθούν **άνω των 15.000 αιτημάτων** πολιτών και επιχειρήσεων.

Για περισσότερες πληροφορίες, οι ενδιαφερόμενοι μπορούν να επικοινωνούν με το Κέντρο Εξυπηρέτησης Φορολογουμένων (ΚΕΦ) της ΑΑΔΕ στο (+30) 213 162 1000, τις εργάσιμες ημέρες και ώρες 07:30 – 17:00.